ค่าฝุ่นกรุงเทพมหานครและปริมณฑลเพิ่มขึ้นเกินเกณฑ์หลายพื้นที่
ค่าฝุ่นกรุงเทพมหานครและปริมณฑลเพิ่มขึ้นเกินเกณฑ์หลายพื้นที่ ขณะที่ภาคเหนือค่าฝุ่น PM 2.5 และ PM 10 ยังเกินในระดับสีแดงบริเวณตำบลจองคำ อำเภอเมือง จังหวัดแม่ฮ่องสอน               นายประลอง ดำรงค์ไทย อธิบดีกรมควบคุมมลพิษ (คพ.) กล่าวว่า จากการติดตามตรวจสอบสถานการณ์ฝุ่นละออง PM 2.5 ในพื้นที่กรุงเทพมหานครและปริมณฑลวันนี้ 23 กุมภาพันธ์ 2563  ปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 47 - 73 ไมโครกรัมต่อลูกบาศก์เมตร ภาพรวมปริมาณฝุ่นละอองเพิ่มขึ้นทุกพื้นที่จากเมื่อวานนี้ 22 กุมภาพันธ์ 2563   เกินเกณฑ์มาตรฐานที่กำหนดในระดับสีส้มเหลือ 56 พื้นที่ โดยมีค่าฝุ่นสูงสุด 6 พื้นที่ บริเวณตำบลมหาชัย อำเภอเมือง จังหวัดสมุทรสาคร  ตำบลอ้อมน้อย อำเภอกระทุ่มแบน จังหวัดสมุทรสาคร  ตำบลปากน้ำ อำเภอเมือง จังหวัดสมุทรปราการ  เขตหลักสี่  เขตบางเขน และตำบลบางพูด อำเภอปากเกร็ด จังหวัดนนทบุรี เนื่องจากมีลมสงบกับลมอ่อนหลายพื้นที่ ทำให้ฝุ่นละอองกระจายตัวได้ไม่ดีและเกิดการสะสม ประกอบกับ สภาพการจราจรหนาแน่นและติดขัดสะสมในหลายเส้นทางตั้งแต่ช่วงค่ำเมื่อวานจนถึงขณะนี้ โดยอยากให้ประชาชนหลีกเลี่ยงไปใช้รถสาธารณะแทนรถยนต์ส่วนบุคคลช่วงวิกฤติฝุ่นละอองขณะที่สถานการณ์หมอกควันภาคเหนือ 9 จังหวัดวันนี้ 23 กุมภาพันธ์ 2563  คุณภาพอากาศมีปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 36 - 171 ไมโครกรัมต่อลูกบาศก์เมตร และค่าฝุ่นละออง ขนาดไม่เกิน 10 ไมครอน (PM 10) ตรวจวัดได้ระหว่าง 46 - 183 ไมโครกรัมต่อลูกบาศก์เมตร ภาพรวมแนวโน้มค่าฝุ่นละอองเพิ่มขึ้นหลายพื้นที่จากเมื่อวานนี้ 22 กุมภาพันธ์ 2563  โดยค่าฝุ่น PM 2.5 และ PM 10 ยังอยู่ในระดับสีแดงบริเวณ ตำบลจองคำ อำเภอเมือง จังหวัดแม่ฮ่องสอน และมีอยู่ในระดับสีส้มอีก 6 พื้นที่ โดยยังพบปัญหาไฟป่าหมอกควันที่เกิดจากการเผาในที่โล่งอยู่ จึงขอความร่วมมือประชาชน งดเผาเชื้อเพลิงทั้งในที่โล่งและในป่า หากพบเห็นการเผาหรือเกิดไฟป่าโปรดแจ้งสายด่วน 1362